
A fekete bodza, Sambucus nigra L. 'Haschberg' fajta gyökeresedésének vizsgálata

Kulcsszavak: fekete bodza; szaporítás-technológia; 'Haschberg' fajta; Sambucus nigra L.; dugványozás
Magyarországon jelenleg a Sambucus nigra L. a legnagyobb területen termesztett bogyós gyümölcs. Kedvező beltartalmi értékei miatt fontos élelmiszeripari alapanyag, és gyógy- és dísznövényként is jelentős. Fajtáit vegetatív módon, elsősorban fás dugványozással szaporítják. Jelenleg a hazai termesztési gyakorlatban szinte kizárólag a ’Haschberg’ fajtát használják.
Munkám során célul tűztem ki eltérő időpontokban, különböző dugvány típusok és kezelések alkalmazásával a bodza szaporítási lehetőségeinek tanulmányozását.
A kísérleteimet a MATE Georgikon Campusán, a kertészeti telep növényházaiban végeztem 2023. áprilisa és 2024. augusztusa között. A 'Haschberg' fajta dugványalapanyagát a MATE Kertészettudományi Intézet Gyümölcstermesztési Kutatóközpont Fertődi Kutatóállomásáról szereztem be.
A vizsgálatok kiterjedtek a szaporító közegre, mely a kertészeti perlit vagy tőzeg és perlit 1:1 arányú keveréke volt. Az állomány felét gyökeresedést serkető hormonnal (IBA) kezeltük, a másik felét kezeletlenül hagytuk (kontroll). Külön vizsgáltuk a tavasszal, ősszel- és a télen megszedett és dugványozott állományt. A téli dugványozási kísérletben vizsgáltuk a csúcsi rügytől számított 5 rügyből vágott és a vessző alapi részéből készített dugványokat. A szaporításhoz 1- vagy 2 rügyet tartalmazó vesszőket használtunk. A gyökeresedett dugványokat osztályoztuk (bonitálás), valamint a legjobbnak ítélt növényeket becserepeztük és tovább neveltük. Az állományban rendszeresen SPAD méréseket végeztünk, majd a kísérlet végén megszámoltunk az elágazásokat a növényeken.
A kísérleteink során azt tapasztaltuk, hogy a ’Haschberg’ fajta esetében a 2 rügyes, fás, hormonkezelt, tőzeg-perlit keverékébe dugványozott, téli állomány volt a legnagyobb arányban képes arra, hogy piacképes szaporítóanyagot állítsunk elő belőle. A tavaszi és a nyári dugványozási kísérletünk során nem tudtunk optimális körülményeket biztosítani, ezért ezek a próbálkozások nem hozhattak sikert.
A tovább nevelés során a növények kondíciója, amit a SPAD értékek is megmutattak, jobb volt a tőzeg–perlit keverékében gyökereztetett, 2 rügyes dugványokból nevelt egyedeknél.
Az elágazások száma alacsony volt minden vizsgált típus esetén. 2024 augusztusára a teljes állomány elérte az értékesíthető méretet.
Az eredményeink megmutatták, hogy egy kísérlet sikeressége milyen sok tényezőn múlik, és a szaporítási módszerek fejlesztését a jövőben is aktuális feladatnak tekinthetjük a bodza szaporításával foglalkozó szakemberek számára.
 



